Proposta għal DEĊIŻJONI TAL-KUNSILL li tistabbilixxi regoli u proċeduri biex jippermettu l-parteċipazzjoni tal-Groenlandja fl-iskema taċ-ċertifikazzjoni tal-Proċess Kimberley /* COM/2013/0429 final - 2013/0201 (CNS) */





MEMORANDUM TA’ SPJEGAZZJONI 1. KUNTEST TAL-PROPOSTA Din il-proposta għandha l-għan li tippermetti lill-Groenlandja tipparteċipa fl-iskema taċ-ċertifikazzjoni tal-Proċess Kimberley dwar djamanti mhux maħduma permezz tal-kooperazzjoni tagħha mal-Unjoni Ewropea. L-iskema stabbilita fil-proposta se tippermetti l-esportazzjoni ta’ djamanti mhux maħduma mill-Groenlandja lejn l-Unjoni kif ukoll lil parteċipanti oħra tal-iskema ta’ ċertifikazzjoni, sakemm l-importazzjoni u l-esportazzjoni ta’ djamanti mhux maħduma hija vverifikata u, għall-esportazzjonijiet, iċċertifikati minn awtoritajiet tal-Unjoni skont ir-regoli stabbiliti fir-Regolament (KE) Nru 2368/2002 li jimplimenta l-iskema ta’ ċertifikazzjoni tal-Proċess Kimberley għall-kummerċ internazzjonali ta’ djamanti mhux maħduma. Din l-assoċjazzjoni ssaħħaħ ir-relazzjonijiet ekonomiċi bejn l-Unjoni Ewropea u l-Groenlandja fl-industrija tad-djamanti, u b’mod partikolari din tippermetti lill-Groenlandja tesporta djamanti mhux maħduma akkumpanjati miċ-Ċertifikat tal-Unjoni Ewropea maħruġ għall-finijiet tal-iskema ta’ ċertifikazzjoni, bil-ħsieb li jippromwovi l-iżvilupp ekonomiku tal-Groenlandja. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Il-Groenlandja u d-Danimarka qablu dwar l-approċċ meħud mill-proposta u se jikkommettu ruħhom li jittrasponu u jimplimentaw fil-leġiżlazzjoni applikabbli għall-Groenlandja id-dispożizzjonijiet rilevanti tar-Regolament (KE) Nru 2368/2002 fir-rigward tal-kundizzjonijiet u l-formalitajiet għall-importazzjoni u għall-esportazzjoni ta' djamanti mhux maħduma, it-tranżitu tagħhom permezz tal-Unjoni u lil parteċipant għajr l-Unjoni, il-parteċipazzjoni tal-Unjoni, inkluża l-Groenlandja, fl-iskema taċ-ċertifikazzjoni tal-Proċess Kimberley, l-obbligi dwar diliġenza xierqa, l-anti-ċirkomvenzjoni, l-iskambju tal-informazzjoni, u l-iżgurar tal-konformità ma’ dawn id-dispożizzjonijiet. 3. L-ELEMENTI LEGALI TAL-PROPOSTA Il-bażi legali tad-Deċiżjoni tal-Kunsill hija l-Artikolu 203 tat-TFUE. Il-proposta għal din id-Deċiżjoni tal-Kunsill hija marbuta mill-qrib ma' emenda tar-Regolament (KE) Nru 2368/2002 li testendi fit-territorju tal-Unjoni biex tkopri wkoll it-territorju tal-Groenlandja għall-finijiet tal-iskema ta’ ċertifikazzjoni tal-Proċess Kimberley. Għaldaqstant, il-Groenlandja se tkun ipprojbita li taċċetta l-importazzjonijiet u l-esportazzjonijiet tad-djamanti mhux maħduma mingħajr Ċertifikat validu tal-Proċess Kimberley. Dan se jippermetti l-esportazzjoni ta’ djamanti mhux maħduma mill-Groenlandja lejn pajjiżi terzi sakemm ikunu akkumpanjati minn ċertifikat tal-Proċess Kimberley tal-Unjoni Ewropea. Għall-importazzjonijiet fil-Groenlandja minn pajjiżi terzi d-djamanti mhux maħduma u ċ-ċertifikat li jakkumpanjahom għandhom l-ewwel ikunu ippreżentati f’waħda mis-sitt l-awtoritajiet tal-Unjoni li tittratta l-ħruġ taċ-Ċertifikati tal-Proċess Kimberley tal-UE. Il-proposta għad-Deċiżjoni tal-Kunsill tistabbilixxi regoli speċifiċi għaċ-ċirkolazzjoni ta’ djamanti mhux maħduma bejn l-Unjoni u l-Groenlandja, jew mal-Unjoni jew il-Groenlandja bħala destinazzjoni, jew bl-għan li d-djamanti mhux maħduma mbagħad jiġu esportati lejn pajjiż terz mill-Unjoni. F’kull każ, ir-rekwiżiti ewlenin għad-djamanti mhux maħduma biex jidħlu jew iħallu t-territorju tal-Groenlandja jew l-Unjoni għandhom (1) ikunu akkumpanjati minn (a) jew dokument (jew kopja tiegħu vvalidata permezz ta’ awtorità tal-Unjoni) li jivverfika li kienu mill-minjieri tal-Groenlandja, jew (b) kopja ta’ Ċertifikat tal-Proċess Kimberley kif ivvalidat minn Unjoni l-awtorità, u (2) ikunu f’kontenituri ssiġillati li ma jistgħux jiġu mbagħbsa. Id-djamanti mhux maħduma imminati jew estratti fil-Groenlandja, sakemm ma jkunux ġew esportati qabel lejn pajjiż terz, jistgħu jidħlu fit-territorju doganali tal-Unjoni bl-użu ta’ ċertifikat maħruġ mill-awtoritajiet fil-Groenlandja. Dawn il-vjaġġi mad-dħul fit-territorju doganali tal-Unjoni se jkunu jridu jiġu vverifikati permezz ta’ awtorità tal-Unjoni, u l-kopja maħruġa minn din l-awtorità jkollha r-responsabbiltà li takkumpanja vjaġġi bejn territorju doganali tal-Unjoni u l-Groenlandja għal kull moviment sussegwenti. Rigward l-esportazzjoni ta’ djamanti mhux maħduma lejn u minn pajjiżi terzi, il-Groenlandja se tkun tista' timporta jew tesporta biss jekk d-djamanti huma mibgħuta għall-ewwel darba lil waħda mill-awtoritajiet tal-Unjoni li toħroġ ċertifikat tal-Proċess Kimberley tal-UE jew li tivverifika ċ-ċertifikat tal-Proċess Kimberley ta’ Stat Membru ieħor li jipparteċipa fil-Proċess Kimberley. Ladarba d-djamanti mhux maħduma imminati jew estratt fil-Groenlandja kienu ġew esportati lejn pajjiż terz, mal-wasla lura tagħhom ikunu jistgħu jiċċirkolaw bejn l-Unjoni u l-Groenlandja skont l-istess regoli li japplikaw għad-djamanti l-oħra kollha mhux maħduma impurtati fl-Unjoni. 2013/0201 (CNS) Proposta għal DEĊIŻJONI TAL-KUNSILL li tistabbilixxi regoli u proċeduri biex jippermettu l-parteċipazzjoni tal-Groenlandja fl-iskema taċ-ċertifikazzjoni tal-Proċess Kimberley IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 203 tiegħu, Wara li kkunsidra l-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidra l-opinjoni tal-Parlament Ewropew[1], Filwaqt li jaġixxi skont proċedura leġiżlattiva speċjali, Billi: (1) L-Unjoni Ewropea hija parteċipant fl-iskema taċ-ċertifikazzjoni tal-Proċess Kimberley għall-kummerċ internazzjonali fid-djamanti mhux maħdumin. Bħala parteċipant hija għandha l-obbligu li tiżgura li Ċertifikat tal-Proċess Kimberley jakkumpanja kull merkanzija ta’ djamanti mhux maħduma impurtati fi jew li huma esportati mit-territorju tal-Unjoni. (2) Ir-Regolament (KE) Nru 2368/2002 li jimplimenta l-iskema taċ-ċertifikazzjoni tal-Proċess Kimberley għall-kummerċ internazzjonali fid-djamanti mhux maħduma[2] jistabbilixxi sistema tal-Unjoni ta’ ċertifikazzjoni u tal-kontrolli ta’ importazzjoni u esportazzjoni għad-djamanti mhux maħduma għall-għanijiet ta’ implimentazzjoni tal-iskema ta’ ċertifikazzjoni tal-ProċessKimberley.. (3) Il-Groenlandja mhijiex parti mit-territorju tal-Unjoni iżda hija inkluża fil-lista ta’ pajjiżi u territorji barranin stipulati fl-Anness II tat-Trattat. B'konformità mal-Artikolu 198 tat-Trattat, l-għan tal-assoċjazzjoni tal-pajjiżi u t-territorji barranin mal-Unjoni huwa li jippromwovi l-iżvilupp ekonomiku u soċjali tal-pajjiżi u t-territorji lil hinn mix-xtut u jiġu stabbiliti relazzjonijiet ekonomiċi mill-qrib bejnhom u l-Unjoni. (4) Id-Danimarka u l-Groenlandja talbu li jippermettu l-parteċipazzjoni tal-Groenlandja fl-iskema taċ-ċertifikazzjoni tal-Proċess Kimberley dwar djamanti mhux maħduma permezz tal-kooperazzjoni tagħha mal-Unjoni Ewropea. Din l-assoċjazzjoni ssaħħaħ ir-relazzjonijiet ekonomiċi bejn l-Unjoni Ewropea u l-Groenlandja fl-industrija tad-djamanti, u b’mod partikolari din tippermetti lill-Groenlandja tesporta djamanti mhux maħduma akkumpanjati miċ-Ċertifikat tal-Unjoni Ewropea maħruġ għall-finijiet tal-iskema ta’ ċertifikazzjoni, bil-ħsieb li jippromwovi l-iżvilupp ekonomiku tal-Groenlandja. (5) In-negozju ta’ djamanti mhux raffinati fil-Groenlandja għandu, għalhekk, isir b’konformità għar-regoli tal-Unjoni li timplimenta l-iskema ta’ ċertifikazzjoni tal-Proċess Kimberley għall-kummerċ internazzjonali ta’ djamanti mhux maħduma. Għaldaqstant, il-kamp ta’ applikazzjoni tar-Regolament (KE) Nru 2368/2002 se jiġi estiż għat-territorju tal-Groenlandja għall-finijiet tal-iskema ta’ ċertifikazzjoni. (6) B’mod partikolari l-Groenlandja għandha tesporta biss djamanti mhux maħduma lill-parteċipanti l-oħra fl-iskema taċ-ċertifikazzjoni tal-Proċess Kimberley wara li jkunu ġew ċertifikati minn awtorità tal-Unjoni elenkata fl-Anness III tar-Regolament (KE) Nru 2368/2002. L-importazzjonijiet ta’ djamanti mhux maħduma fil-Groenlandja għandhom jiġu verifikati wkoll mill-awtoritajiet tal-Unjoni. (7) Sabiex jiġi permess il-kummerċ internazzjonali tad-djamanti mhux maħduma fil-Groenlandja, skont ir-regoli dwar il-kummerċ fl-Unjoni, il-Groenlandja għandha tikkommetti ruħha li tittrasponi u timplimenta d-dispożizzjonijiet rilevanti tar-Regolament (KE) Nru 2368/2002 fil-liġi nazzjonali tal-Groenlandja sabiex tkun permessa l-applikazzjoni ta’ din id-Deċiżjoni, ADOTTAT DIN ID-DEĊIŻJONI: Artikolu 1 Suġġett u kamp ta’ applikazzjoni Din id-Deċiżjoni tistabbilixxi r-regoli u l-kundizzjonijiet ġenerali għall-parteċipazzjoni tal-Groenlandja fis-sistema ta’ ċertifikazzjoni u kontrolli fuq l-importazzjoni u l-esportazzjoni ta’ djamanti mhux maħduma kif stabbilit fir-Regolament (KE) Nru 2368/2002. Għal dan l-għan din id-Deċiżjoni tistabbilixxi r-regoli u proċeduri għall-applikazzjoni tal-iskema ta’ ċertifikazzjoni tal-proċess ta’ Kimberley għad-djamanti mhux maħduma impurtati jew esportati mill-Groenlandja, jew lejn l-Unjoni jew lil parteċipanti oħra fl-iskema ta’ ċertifikazzjoni. Artikolu 2 Definizzjonijiet Għall-finijiet ta' din id-Deċiżjoni, għandhom japplikaw id-definizzjonijiet li ġejjin: (a) ‘Parteċipant’ tfisser “Parteċipant” kif definit fl-Artikolu 2(c) tar-Regolament (KE) Nru 2368/2002; (b) “Awtorita tal-Unjoni" tfisser "l-awtorità tal-Komunità" kif definit fl-Artikolu 2(f) tar-Regolament (KE) Nru 2368/2002; (c) “ċertifikat tal-Unjoni" tfisser iċ-“ċertifikat Komunitarju” kif definit fl-Artikolu 2 il-punt (g) tar-Regolament (KE) Nru 2368/2002. Artikolu 3 Regoli ġenerali 1. Il-Groenlandja għandha tiżgura li r-Regolament (KE) Nru 2368/2002 huwa traspost u implimentat fid-dispożizzjonijiet leġiżlattivi applikabbli għall-Groenlandja fir-rigward tal-kundizzjonijiet u l-formalitajiet għall-importazzjoni u għall-esportazzjoni ta' djamanti mhux maħduma, it-tranżitu tagħhom fl-Unjoni minn u lil parteċipant għajr l-Unjoni, il-parteċipazzjoni tal-Unjoni, inkluża l-Groenlandja, fl-iskema taċ-ċertifikazzjoni tal-Proċess Kimberley, l-obbligi dwar diliġenza xierqa, l-anti-l-ċirkomvenzjoni , l-iskambju tal-informazzjoni, u l-iżgurar tal-konformità ma’ dawn id-dispożizzjonijiet. 2. Il-Groenlandja għandha taħtar l-awtoritajiet responsabbli għall-implimentazzjoni tad-dispożizzjonijiet rilevanti tar-Regolament (KE) Nru 2368/2002 fit-territorji rispettivi tagħha u tikkomunika lill-Kummissjoni il-ħatra u d-dettalji tal-kuntatt ta’ dawn l-awtoritajiet. Artikolu 4 L-importazzjoni ta’ djamanti mhux maħduma imminati jew estratti fil-Groenlandja lejn l-Unjoni 1. Id-djamanti mhux maħduma imminati jew estratti fil-Groenlandja jistgħu jiġu impurtati biss fl-Unjoni meta: (a) ikunu akkumpanjati mid-dokumenti ta' attestazzjoni msemmija fil-paragrafu 2; (b) dawn jinsabu f'kontenitur li ma jistgħux jiġu mbagħbsa, u s-siġilli applikati waqt l-esportazzjoni mhumiex miksura; (c) id-dokument ta' attestazzjoni jidentifika b'mod ċar il-kunsinna li jkun qed jirreferi għaliha; (d) id-djamanti mhux maħduma ma kinux preċedentament esportati għal parteċipant minbarra l-Unjoni. 2. Biex tippermetti d-djamanti mhux maħduma imminati jew estratti fil-Groenlandja jiġu importati fl-Unjoni, l-awtorità kompetenti għall-Groenlandja elenkata fl-Anness II ("l-awtorità tal-Groenlandja") għandha, fuq talba toħroġ dokument ta' attestazzjoni li jikkonforma mar-rekwiżiti stabbiliti fl-Anness I. 3. L-awtorità tal-Groenlandja għandha tikkonsenja d-dokument ta' attestazzjoni lill-applikant u għandha żżomm kopja għal tliet snin għall-finijiet taż-żamma ta’ rekords. 4. L-aċċettazzjoni ta’ dikjarazzjoni doganali għar-rilaxx għaċ-ċirkolazzjoni ħielsa skont ir-Regolament tal-Kunsill (KEE) Nru 2913/92[3] tad-djamanti mhux maħduma msemmija fil-paragrafu 1 għandha tkun soġġetta għall-verifika minn awtorità tal-Unjoni elenkata fl-Anness III tar-Regolament (KE) Nru 2368/2002 ("l-awtorità tal-Unjoni") tad-dokument ta' attestazzjoni maħruġ skont il-paragrafu 2 ta’ dan l-Artikolu. Għal dan l-għan, il-kontenituri ta’ djamanti mhux maħduma imminati ta’ estratt fil-Groenlandja fuq l-importazzjoni lejn l-Unjoni għandhom mingħajr dewmien ikunu ppeżentati għall-verifikazzjoni flimkien ma’ awtorità xierqa tal-Unjoni. 5. Jekk xi awtorità tal-Unjoni tistabbilixxi li l-kundizzjonijiet fil-paragrafu 1 huma ssodisfati, hija għandha tikkonferma dan fuq l-oriġinal tad-dokument ta' attestsazzjoni u tipprovdi lill-importatur kopja awtentika u reżistenti għall-falsifikazzjoni ta’ dak iċ-ċertifikat. Din il-proċedura ta' konfermazzjoni għandha sseħħ fi żmien 10 ijiem ta' xogħol mill-preżentazzjoni tad-dokument ta' attestazzjoni. 6. L-Istat Membru fejn id-djamanti mhux maħduma huma importati mill-Groenlandja għandu jiżgura s-sottmissjoni tagħhom lill-awtorità xierqa tal-Unjoni. L-importatur għandu jkun responsabbli għall-moviment kif suppost tad-djamanti mhux maħduma u għall-ispejjeż ta' dan. 7. Fil-każ ta’ dubji dwar l-awtentiċità jew il-korrettezza ta’ ċertifikat maħruġ skont il-paragrafu 2 kif ukoll meta jkun meħtieġ parir ulterjuri, l-awtoritajiet doganali għandhom jikkuntattjaw l-awtorità tal-Groenlandja. 8. L-awtorità tal-Unjoni għandha jżomm l-oriġinali tad-dokumenti ta' attestazzjoni stipulati taħt l-Artikolu 2 ippreżentati għall-verifikazzjoni għal mill-inqas tliet snin. Għandha tipprovdi lill-Kummissjoni jew persuni jew korpi magħżula mill-Kummissjoni aċċess għal dawn id-dokumenti oriġinali ta' attestazzjoni partikolarment bl-għan li twieġeb il-mistoqsijiet imqajma fil-qafas tal-iskema ta' ċertifikazzjoni tal-Proċess Kimberley. Artikolu 5 Kwalunkwe importazzjoni sussegwenti ta’ djamanti mhux maħduma imminati jew estratt fil-Groenlandja fl-Unjoni Minkejja d-dispożizzjonijiet tal-Artikolu 4, id-djamanti mhux maħduma imminati jew estratti fil-Groenlandja jistgħu jiġu importati fl-Unjoni fejn: (a) qabel dawn kienu legalment esportati mill-ġdid mill-Unjoni lejn il-Groenlandja; (b) huma akkumpanjati minn kopja awtentikata u li ma tkunx tista’ tiġi ffalsifikata tad-dokument ta' attestazzjoni msemmi fl-Artikolu 4(2) kif ivvalidat minn awtorità tal-Unjoni skont l-Artikolu 4(5). (c) id-djamanti mhux maħduma jinsabu ġo kontenitur li ma jistax jiġi mbagħbas, u s-siġilli applikati waqt l-esportazzjoni mhumiex miksura; (d) id-dokument ta' attestazzjoni jidentifika b'mod ċar il-kunsinna li jkun qed jirreferi għaliha; (e) id-djamanti mhux maħduma ma kinux preċedentament esportati għal parteċipant minbarra l-Unjoni. Artikolu 6 Importazzjonijiet oħra ta’ djamanti mhux maħduma mill-Groenlandja lejn l-Unjoni Minkejja d-dispożizzjonijiet tal-Artikolu 4 u 5, id-djamanti mhux maħduma mill-Groenlandja jistgħu jiġu importati fl-Unjoni fejn: (a) qabel dawn kienu legalment esportati mill-Unjoni lejn il-Groenlandja; (b) dawn huma akkumpanjati miċ-ċertifikat stipulati fl-Artikolu 9(b); (c) dawn jinsabu f'kontenituri li ma jistgħux jiġu mbagħbsa, u s-siġilli applikati waqt l-esportazzjoni minn dak il-parteċipant mhumiex miksura; (d) iċ-ċertifikat għandu jidentifika b'mod ċar il-kunsinna li jkun qed jirreferi għaliha. Artikolu 7 L-esportazzjoni ta’ djamanti mhux maħduma mill-Groenlandja lil parteċipanti oħra 1. Id-djamanti mhux maħduma jistgħu biss jiġu esportati mill-Groenlandja lil parteċipant minbarra l-Unjoni fejn: (a) dawn kienu l-ewwel legalment importati minn Groenlandja fl-Unjoni skont l-Artikoli 4(1), 5 jew 6; (b) mal-importazzjoni fl-Unjoni, dawn ġew ippreżentati għall-verifika quddiem awtorità tal-Unjoni; (c) dawn huma akkumpanjati b'ċertifikat tal-Unjoni korrispondenti maħruġ u vvalidat minn awtorità tal-Unjoni; (d) huma jinsabu f'kontenitur li ma jistax jiġi mbagħbas f’konformità mal-Artikolu 12 tar-Regolament (KE) Nru 2368/2002. 2. L-awtorità tal-Unjoni fejn id-djamanti mhux maħduma impurtati mill-Groenlandja lejn l-Unjoni huma ppreżentati għal verifika għandha toħroġ ċertifikat tal-Unjoni għall-esportatur ta’ tali djamanti f'konformità mal-Artikolu 12 tar-Regolament (KE) Nru 2368/2002. 3. L-Istat Membru fejn id-djamanti mhux maħduma huma importati mill-Groenlandja għandu jiżgura l-preżentazzjoni tagħhom lill-awtorità xierqa tal-Unjoni. 4. L-esportatur għandu jkun responsabbli għall-moviment kif suppost tad-djamanti mhux maħduma u għall-kosti ta' dan. Artikolu 8 L-esportazzjoni mill-ġdid ta’ djamanti mhux maħduma imminati jew estratti fil-Groenlandja mill-Unjoni fil-Groenlandja Id-djamanti mhux maħduma imminati jew estratti fil-Groenlandja, jistgħu jiġu esportati mill-ġdid lejn il-Groenlandja mill-Unjoni fejn: (a) dawn kienu l-ewwel legalment importati minn Groenlandja fl-Unjoni f'konformità mal-Artikoli 4(1), 5 jew 6; (b) Huma akkumpanjati minn kopja awtentikata u li ma tkunx tista’ tiġi ffalsifikata tad-dokument ta' attestazzjoni msemmi fl-Artikolu 4(2) kif ivvalidat minn awtorità tal-Unjoni skont l-Artikolu 4(5); (c) dawn jinsabu f'kontenitur li ma jistax jiġi mbagħbas, s-siġilli applikati waqt l-esportazzjoni mhumiex miksura; (d) id-dokument imsemmi fil-punt (b) jidentifika b’mod ċar il-kunsinna li jkun qed jirreferi għaliha, (e) id-djamanti mhux maħduma ma kienux preċedentament esportati għal parteċipant minbarra l-Unjoni. Artikolu 9 Importazzjonijiet oħrajn ta’ djamanti mhux maħduma minn parteċipanti oħra fil-Groenlandja Minkejja d-dispożizzjonijiet tal-Artikolu 8, id-djamanti mhux maħduma jistgħu jiġu esportati fil-Groenlandja mill-Unjoni fejn: (a) dawn kienu l-ewwel legalment importati fl-Unjoni minn parteċipant barra l-Unjoni skont id-dispożizzjonijiet tal-Kapitolu II tar-Regolament (KE) Nru 2368/2002; (b) huma akkumpanjati minn kopja awtentikata u li ma tkunx tista’ tiġi ffalsifikata taċ-ċertifikat ikkonfermat f'konformità mal-Artikolu 5(1)(a) tar-Regolament (KE) Nru 2368/2002; (c) dawn ikunu ġewwa kontenituri li ma jistgħux jiġu mbagħbsa u s-siġilli applikati waqt l-esportazzjoni mhumiex miksura; (d) id-dokument imsemmi fil-punt (b) jidentifika b’mod ċar il-kunsinna li jkun qed jirreferi għaliha. Artikolu 10 Rappurtar 1. L-Awtorità tal-Groenlandja għandha tipprovdi lill-Kummissjoni rapport kull xahar dwar id-dokumenti kollha ta' attestazzjoni maħruġa taħt l-Artikolu 4(2). 2. Għal kull dokument ta' attestazzjoni, dan ir-rapport għandu minn tal-anqas jelenka: (a) l-uniku numru tas-serje tad-dokument ta' attestazzjoni, (b) l-isem tal-awtorità emittenti, kif elenkat fl-Anness II, (c) id-data tal-ħruġ, (d) id-data tal-għeluq tal-validità, (e) il-pajjiż tal-oriġini, (f) il-kodiċi(jiet) tal-HS, (g) il-piż tal-karat, (h) il-valur (stima). Artikolu 11 Din id-Deċiżjoni għandha tidħol fis-seħħ fl-20 jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea. Din għandha tapplika mill-jum li l-Groenlandja tinnotifika lill-Kummissjoni li hija implimentat fil-liġi nazzjonali d-dispożizzjonijiet rilevanti tar-Regolament (KE) Nru 2368/2002 kif emendati sabiex tippermetti l-inklużjoni tal-Groenlandja fl-iskema taċ-ċertifikazzjoni tal-Proċess Kimberley. Magħmul fi Brussell, Għall-Kunsill Il-President ANNESS I Iċ-ċertifikati kif imsemmija fl-Artikoli 4, 5, 8 u 10 Id-dokument ta' attestazzjoni msemmi fl-Artikoli 4, 5, 8 u 10 għandu jkollu tal-anqas dawn il-karatteristiċi li ġejjin: (a) numru tas-serje uniku, (b) id-data tal-ħruġ, (c) id-data tal-għeluq tal-validità, (d) l-isem, il-firma u t-timbru tal-awtorità emittenti identifikata fl-Anness II, (e) il-pajjiż tal-oriġini (il-Groenlandja), (f) il-kodiċi(jiet) tal-HS, (g) il-piż tal-karat, (h) il-valur (stima), (i) l-identifikazzjoni tal-esportatur u r-riċevitur. ANNESS II L-awtorità kompetenti għall-Groenlandja kif imsemmi fl-Artikoli 3(2), 4 u 10 Bureau of Minerals and Petroleum Imaneq 1A 201, P.O. Box 930, 3900 Nuuk, Greenland Tel: (+299) 34 68 00 - Faks: (+299) 32 43 02 - Posta elettronika: bmp@nanoq.gl [1] ĠU C , , p. . [2] ĠU L 358, 31.12.2002, p. 28. [3] ĠU L 302, 19.10.1992, p. 1.